เดินหน้ายกระดับตลาดออนไลน์ให้ได้มาตรฐานสากล สร้างจุดเด่นของสินค้าให้เป็นที่รู้จักและจดจำ
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า เพื่อต่อยอดความรู้พัฒนาตลาดและการค้าออนไลน์อย่างต่อเนื่อง รวมทั้งสร้างจุดเด่นของสินค้าหรือบริการให้เป็นที่รู้จักและจดจำในโลกออนไลน์ ได้สั่งการให้หน่วยงานที่กี่ยวข้องจัดอบรมให้ความรู้ ภายใต้หัวข้อ “ก้าวทันการตลาด ฉลาดกับออนไลน์ “ นำร่องในกลุ่มจังหวัดภาคใต้ ซึ่งจะจัดขึ้นในวันที่ 6 มีนาคม 2564 ที่โรงแรมสยามออเรียนทัล หาดใหญ่ จังหวัดสงขลา โครงการนี้ เป็นการพัฒนาองค์ความรู้ด้านการบริหารจัดการการตลาดแนวใหม่ ที่สอดคล้องกับสภาวะการณ์ของเทคโนโลยีที่เปลี่ยนแปลงไป เพื่อให้องค์ความรู้และทักษะทางด้านการตลาดแนวใหม่ สามารถเรียนรู้เทคนิคขั้นสูงการทำตลาดออนไลน์ระดับสากล พร้อมทั้งเข้าใจแนวทางการทำกลยุทธ์ต่างๆ บนตลาดออนไลน์ เพื่อเพิ่มขีดความสามารถทางการแข่งขันบนตลาดออนไลน์ระดับสากลได้อย่างมีประสิทธิภาพ ซึ่งจะช่วยสะท้อนกิจกรรมทางเศรษฐกิจของประเทศ เพิ่มศักยภาพทางด้านการผลิตและการค้ารวมถึงการสร้างขีดความสามารถในการแข่งขันให้กับผู้ประกอบการ SMEs และวิสาหกิจชุมชน ได้เรียนรู้กลยุทธ์เทคนิคการทำตลาดออนไลน์ในรูปแบบที่ทุกคนสามารถเรียนรู้ได้โดยง่าย และมีประสิทธิภาพ เพื่อสามารถเพิ่มรายได้จากช่องทางการตลาดใหม่ๆ ทั้งนี้ ผู้ประกอบการที่สนใจสอบถามรายละเอียดเพิ่มเติมได้ที่ เพจโรงเรียนการเรียนรู้คอมพิวเตอร์ไทยคอม ศูนย์ส่งเสริมอุตสาหกรรมภาคที่ 11 สงขลา